**OSNOVNA ŠKOLA CESTICA**

Klasa:003-06/20-01/1

Urbroj:2186-116-20/2

**ZAPISNIK**

**28. sjednice Školskog odbora održane 22. siječnja 2020. u 18.00 sati**

Nazočni: Dragica Kišić, Nikola Ščuric, Dražen Zebec, Majda Vizjak, Tanja Vuzem, Tomislav Lazar , ravnateljica škole Nevenka Turščak

Opravdano izostala: Ivana Čorko

Sjednicu je otvorio predsjednik Školskog odbora, Tomislav Lazar, pozdravljajući sve prisutne.

**Dnevni red:**

1. Razmatranje i usvajanje Zapisnika s prethodne sjednice
2. Pravilnik o postupku unutarnjeg prijavljivanja nepravilnosti
3. Financijski plan
4. Izmjene i dopune Godišnje plana i programa rada
5. Prihvaćanje Statuta Osnovne Škole Cestica
6. Razno

Prijedloga i dopuna Dnevnog reda nije bilo te je jednoglasno usvojen.

**Ad 1.)**

Primjedbi i dopuna na Zapisnik nije bilo. Zapisnik je dan na izglasavanje te je jednoglasno usvojen od svih nazočnih članova Školskog odbora.

**Ad 2.)**

Predsjednik Školskog odbora objašnjava da na prošloj sjednici nismo izglasali Pravilnik o postupku unutarnjeg prijavljivanja nepravilnosti, ali tajnik škole ga je upozorio da ukoliko taj Pravilnik neće biti izglasan i postavljen na internet stranicu škole, školi prijeti kazna u iznosu od 30.000 kn. Za raspravu se javlja g. Zebec i govori kako mu nije jasno zašto je ovaj Pravilnik opet na dnevnom redu sjednice, nismo ga izglasali zadnji put jer rokovi koji su navedeni u njemu su nelogični. Kako se ništa u međuvremenu nije promijenilo i Pravilnik je ostao isti, smatra da ga nema smisla izglasavati. Predsjednik Školskog odbora odgovara kako smatra potrebnim da se Pravilnik izglasa jer bi time škola izbjegla moguću kaznu, a u školski odbor su imenovani predstavnici djelatnika škole i ako njima takav Pravilnik je prihvatljiv, nema razloga da se ostali članovi odbora protive. Rasprava se zaključuje i predloženi Pravilnik ide na glasanje te je izglasan većinom glasova (4 za, 1 protiv, 1 suzdržan).

**Ad 3.)**

Ravnateljica škole je članovima odbora ukratko prezentirala predloženi Financijski plan. Voditeljica računovodstva nije bila prisutna na sjednici, ispričala se Predsjedniku Školskog odbora zbog zdravstvenog problema člana obitelji. Za raspravu se javlja g. Zebec, govori kako je Financijski plan gotovo identični kao i prošle godine. Rasprava se zaključuje i predloženi financijski plan se izglasava većinom glasova (5 za, 1 protiv).

**Ad 4.)**

Na temelju Pravilnika o izmjenama i dopunama Pravilnika o tjednim radnim obvezama učitelja i stručnih suradnika u osnovnoškolskim ustanovama (NN 102/2019, 25. listopada 2019.) i temeljem suglasnosti Ministarstva znanosti i obrazovanja o produljenju nastavne godine i odstupanju od rokova utvrđenih Odlukom vezano uz trajanje odmora učenika osnovnoškolskih i srednjoškolskih ustanova u Varaždinskoj županiji Klasa: 602- 01/19-01/00296, Urbroj: 533-05-19-0029, od 17. prosinca 2019. godine, ravnateljica predlaže izmjenu Kalendara rada i Tjedna i godišnja zaduženja odgojno-obrazovnih radnika od 13. siječnja do 31. kolovoza 2020. godine. Na temelju Rješenja više prosvjetne inspektorice, Klasa: UP/I-600-04/19-02/00434 Urbroj: 533-07-20-0002 od 7. siječnja 2020. godine, Škola je dužna upotpuniti Godišnji plan i program rada za školsku godinu 2019./2020. u dijelu stručnog usavršavanja odgojno – obrazovnih radnika s planiranim temama vezanim uz prevenciju nasilja i zaštitu prava učenika.

Prijedlog ravnateljice su teme/radionice:

- Trebamo li brinuti zbog „multitaskinga“ kod novih generacija učenika – razvijaju li se neke

nove vještine ili...? – Marija Lazar

- Što je nasilno ponašanje i osviještenost za problem nasilja – Dubravka Žigmund

- Odgoj za humani razvoj – tolerancija – Dubravka Žigmund

Školski odbor jednoglasno je prihvatio predložene Izmjene i dopune godišnjeg plana i

programa rada za školsku godinu 2019./20.

**Ad 5.)**

Predsjednik Školskog odbora objašnjava da je prijedlog Statuta danas poslan svim članovima odbora na mail. Za raspravu se javlja g. Zebec koji smatra neozbiljnim da na dan sjednice se dostavljaju materijali. Predsjednik odbora odgovara da je prijedlog Statuta zaprimljen tek oko podneva na dan sjednice, a kako se sjednica održava navečer smatrao je normalnim da se o prijedlogu Statuta raspravlja, a zaključak se ne mora donijeti danas. Gospodin Zebec govori kako smatra da bi pravniku trebalo nekoliko dana kako bi mogao analizirati u čemu je razlika između dosadašnjeg Statuta i novog prijedloga. Ravnateljica škole odgovora kako prijedlog Statuta je izradila pravnica iz Varaždinske županije i ideja je da u svim školama bude jednaki Statut. Gospodin Zebec se dobro pripremio za raspravu i obrazložio je za gotovo svaki članak prijedloga Statuta što mu je nejasno. Nakon poduže rasprave o gotovo svim člancima prijedloga Statuta, Školski odbor se usuglasio da na ovoj sjednici o prijedlogu Statuta ne može glasati te se glasanje odgađa za neku od sljedećih sjednica nakon što svi članovi dobro prouče prijedlog Statuta.

**Ad 6.)**

Za raspravu se javlja g. Zebec koji navodi da već duže je nezadovoljan radom te donosi odluku da napusti Školski odbor i prepusti mjesto nekom drugom. Predsjednik odbora i ostali članovi odbora u raspravi odgovaraju g. Zebecu kako nije trenutak za donositi takve odluke te mu predlažu da još koji dan razmisli o svemu.

Sjednica je završila u 20.30 sati.

Predsjednik Školskog odbora:

Tomislav Lazar